Diari Oficial de la Generalitat Valenciana


Sumari del DOGV 9797, del 27-02-2024 (2024/1735)

CORRECCIÓ d'errades de la publicació de l'Acord de 26 de febrer de 2024, del Consell, pel qual s'inicien les actuacions per a pal·liar els danys produïts per la destrucció de vivendes, com a conseqüència de l'incendi iniciat el 22 de febrer de 2024, en el barri de Campanar de la ciutat de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9797

Data del DOGV
:   27-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1735


Data del document
:   26-02-2024

Organisme emissor
:   Presidència de la Generalitat

Tipus de document
:   Correcció d'errades

Correcció d'errades

 Descriptors 

:   * Presidència de la Generalitat

CORRECCIÓ d'errades de la publicació de l'Acord de 26 de febrer de 2024, del Consell, pel qual s'inicien les actuacions per a pal·liar els danys produïts per la destrucció de vivendes, com a conseqüència de l'incendi iniciat el 22 de febrer de 2024, en el barri de Campanar de la ciutat de València. [2024/1735]  
Advertida errada en la visualització de la publicació de l'Acord esmentat (DOGV 9796, bis, 26.02.2024), per causes tècniques que impedien una correcta lectura, es reproduïx íntegre l'Acord publicat:  
  
  
  
«ACORD de 26 de febrer de 2024 del Consell, pel qual s'inicien les actuacions per a pal·liar els danys produïts per la destrucció de vivendes, com a conseqüència de l'incendi iniciat el 22 de febrer de 2024, en el barri de Campanar de la ciutat de València.  
  
El 22 de febrer de 2024 s'ha produït un incendi de característiques desconegudes pel que fa a la seua virulència i capacitat de propagació, que ha afectat edificis residencials del barri de Campanar de València, que han quedat totalment destruïts, i ha provocat, a més, la pèrdua irreparable de vides humanes.  
És per això que resulta necessari abordar de manera immediata les actuacions precises que permeten a totes les persones afectades pal·liar els danys produïts per l'incendi.  
A més de les necessitats materials urgents i inajornables, s'afig el patiment psicològic, ja que la destrucció d'una vivenda no només suposa una pèrdua patrimonial evident, sinó la desaparició de records i projectes de vida.  
Amb esta finalitat, el Consell considera necessari prendre un acord que contempla una sèrie d'actuacions que es desplegaran amb caràcter immediat amb la finalitat de pal·liar de la manera més àgil possible les necessitats més peremptòries de les persones afectades per l'incendi.   
Com a mesura immediata, està previst aprovar un primer decret destinat a particulars per a fer front a:  
- la pèrdua de béns de primera necessitat, per mitjà d'ajudes destinades a proveir, a les persones que, per l'incendi, han perdut la seua residència habitual, dels mitjans indispensables que els permeten reprendre les seues vides amb normalitat.  
- el pagament del lloguer d'una vivenda a les persones propietàries i inquilines que han perdut la seua, i no disposen d'una altra que es trobe situada a menys de 30 km de la ciutat de València.   
A més, els diferents departaments del Consell proposaran les mesures d'índole fiscal, educatiu, sanitari, assistencial i en matèria de transport que es descriuen.  
Per tot això, i en virtut del que disposa l'article 28.c, en relació amb l'article 12.2, tots dos de la Llei 5/1983, de 30 de desembre, de la Generalitat, del Consell, i a proposta conjunta del president de la Generalitat; de la vicepresidenta segona i consellera de Serveis Socials, Igualtat i Habitatge; de la consellera d'Hisenda, Economia i Administració Pública; de la consellera de Justícia i Interior; del conseller de Sanitat; del conseller d'Educació, Universitats i Ocupació, i de la consellera de Medi Ambient, Aigua, Infraestructures i Territori, en virtut de les competències atribuïdes respectivament en el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions,  
  
  
  
ACORDA  
  
Primer  
L'inici immediat de les actuacions per a pal·liar els danys produïts per la destrucció de vivendes com a conseqüència de l'incendi iniciat el 22 de febrer de 2024, en el barri de Campanar de la ciutat de València.  
  
  
Segon  
Avocar la competència per a l'aprovació de les bases reguladores i el procediment de concessió directa de subvencions que es concedisquen per raons d'interés públic, social econòmic o humanitari o altres degudament justificades que dificulten la convocatòria pública a què fa referència este paràgraf, i que la disposició addicional quinta de la Llei 8/2023, de 30 de desembre, de la Generalitat, de pressupostos de la Generalitat per a l'exercici 2024, atribuïx al president o presidenta de la Generalitat i, si és el cas, a la persona titular de la conselleria en el respectiu àmbit competencial d'esta, i això perquè el contingut del projecte de decret és de gran transcendència social, i atés el total de l'import a què pujaran les ajudes mencionades, i la implicació de tres departaments del Consell. I, en virtut de l'avocació efectuada, aprovar un decret de bases reguladores i concessió d'ajudes directes i urgents a particulars per a fer front a la pèrdua de béns de primera necessitat, i per a fer front als gastos de lloguer de vivenda de les persones que, a conseqüència de l'incendi produït el 22 de febrer a València, han perdut la seua residència habitual.   
L'ajuda per a fer front a la pèrdua de béns de primera necessitat serà de 6.000 euros i podrà alcançar el màxim de 10.000 euros, en funció dels membres de la unitat familiar.   
Així mateix, les ajudes directes per a fer front als gastos de lloguer de vivenda de les persones que, a conseqüència de l'incendi, han perdut la seua residència habitual serà, com a màxim, de 1.500 euros al mes i per una duració màxima d'un any.  
  
Tercer  
La Vicepresidència segona i Conselleria de Servicis Socials, Igualtat i Habitatge impulsarà les mesures per a la reubicació preferent en residències i centres de dia de les persones dependents que tingueren la seua residència habitual en els edificis sinistrats.   
  
Quart  
La Vicepresidència segona i Conselleria de Servicis Socials, Igualtat i Habitatge, la Conselleria d'Educació, Universitats i Ocupació, i la Conselleria de Sanitat coordinaran les prestacions en matèria de assistència psicològica a les persones residents en les vivendes afectades per l'incendi per a afrontar els fets traumàtics que se'n deriven.  
  
  
Quint  
La Conselleria d'Hisenda, Economia i Administració Pública elaborarà les disposicions necessàries per a:  
a) articular ajudes fiscals consistents en la fixació del tipus 0, en l'impost de transmissions patrimonials per al supòsit que les persones afectades per l'incendi decidisquen adquirir una vivenda, i  
b) exceptuar el pagament del cànon de sanejament establit en la Llei 2/1992, de 26 de març, de la Generalitat, per als habitatges sinistrats, amb efectes del 21 de febrer de 2024.  
  
Sext  
La Conselleria d'Educació, Universitats i Ocupació impulsarà les mesures per a l'escolarització preferent dels menors de les famílies que hagen de canviar la seua residència a conseqüència de la pèrdua de la residència habitual per l'incendi.   
  
Sèptim  
La Conselleria de Medi Ambient, Aigua, Infraestructures i Territori arbitrarà les mesures necessàries per a garantir el transport públic gratuït en mitjans de transport públic dependents de la Generalitat a les persones residents en les vivendes afectades per l'incendi, durant el període que es determine.  
  
Octau  
Es declara d'urgència la tramitació dels procediments administratius i mesures d'execució necessàries per a pal·liar els danys i les conseqüències de l'incendi objecte del present acord.  
  
Nové  
Les ajudes que s'articulen en execució del present acord són compatibles entre si i complementàries amb les indemnitzacions que les persones beneficiàries puguen obtindre de les assegurances que tinguen contractades.  
  
Dècim  
La persona titular de la Secretaria Autonòmica de Presidència assumirà la coordinació de totes les ajudes i mesures previstes en el present acord.   
  
Undècim  
Sense perjuí d'altres mesures que es puguen prendre per a donar suport a les persones afectades per l'incendi a què es referix este acord, en l'edifici municipal de Tabacalera (c. Amadeo de Saboya, núm.11) se situarà un punt d'assistència exclusiva per a les persones afectades, a l'efecte que puguen obtindre un certificat electrònic de ciutadà.  
  
Duodècim  
Este acord no té efectes econòmics concrets, ja que estos s'acordaran pels òrgans competents, després de la realització de les actuacions que s'indiquen en els apartats precedents, i produirà efectes des del mateix dia de la publicació en el Diari Oficial de la Generalitat Valenciana.  
  
València, 26 de febrer de 2024  
  
La consellera secretària   
SUSANA CAMARERO BENÍTEZ»